पशमीने दे शाल ते उन्दे उप्पर बेल-बूटें दा कम्म, बांस दे छिक्कू ते रंग-बरंगियां टोकरियां बनाने दा उद्योग ते मिट्टी दे नमूने, बर्तन ते खड़ालियां बनाने दा उद्योग बसोह्‌ली बिच शुरू होआ हा। इतिहासकारें दा गलाना ऐ, जे उस बेल्लै वसोह्‌ली बिच पश्शम दे शाल बनाने आले 500 केन्दर हे, जिन्दे बिच 5000 कारीगिर कम्म करदे हे। भांएं बसोह्‌ली चित्तरकला ने राजा संग्रामपाल कोला मता चिर पैह्‌लें गै जन्म लेई लेदा हा पर उसी फलने-फुल्लने दा मौका इसदे राजकाल बिच गै मिलेआ हा। राजा संग्रामपाल ने किश चित्तरकार-कलाकार दिल्ली दा नुआइयै, बसोह्‌ली च ने किश चित्तरकार-कलाकार दिल्ली दा नुआइयै, बसोह्‌ली च बसाए हे। राजा किरपालपाल (1678-1694 ई.) दे राज-काल बिच पं. श्रीकंठ बड़े मश्हूर विद्वान होए ते श्री देवीदास मश्हूर चित्तरकार। पं.श्रीकंठ ने आयुर्बेद उप्पर इक बड़ी प्रमाणक पुस्तक लिखी ही। जिसदी भूमका बिच उनें राजा किरपालपाल दे विद्या ते कलाप्रेम दी बड़ी प्रशैंसा कीती दी ऐ। संग्रामपाल दी चलाई दी परम्परा गी इक राजे ने कायम रक्खेआ हा। श्री देवीदास ने संस्कृत-कवि भानुदत्त दे ग्रैंथ ‘रसमंजरी’ दे चित्तरें दा मकव्बा 1694 ई. च त्यार करियै राजा किरपालपाल गी भेंट कीता। इस मकब्बे दा इक-इक चित्तर भारती ते खास करियै प्हाड़ी चित्तरकला-परम्परा दा अनमोल खजाना ऐ। ठारह्‌मी सदी दे दरम्यानी हिस्से च राजा अमृतपाल दे जमाने च बसोह्‌ली विद्वानें, कलाकारें ते कारीगरें दा केन्दर ही। इस्सै जमाने बिच बलौरै दा मश्हूर ज्योतसी पं.श्रीनाथ इत्थें आई बस्ले। इस ज्योतसी ने गणत दी इक सारणी त्यार कीती ही, जिसदी मदद कन्ने घट्‌ट संस्कृत पढ़े दा आदमी बी पत्तरियां ते जत्रियां बनाई सकदा हा।